钦定古今图书集成/明伦汇编/氏族典/第367卷 > 《凌迪知万姓统谱》 > 覃应元
## 钦定古今图书集成/明伦汇编/氏族典/第367卷 > 《凌迪知万姓统谱》 > 覃应元

按《山西通志》：“应元字德芳，云中人。嘉靖乙丑进士，授
历城知县。察民疾苦，奏最，迁南京刑部主事，考绩转
户部员外郎。又荐调兵部郎中，出为河南府知府。敕
谕属县，汰冗役，禁株讼，劝农兴学，储粟赈饥，属吏奉
行，阖境不严而化。擒妖民许天官，又擒嵩山巨贼八
人，馀党解散，百姓安堵。升四川副使，分巡叙、泸诸郡”，
募健儿，燔獠巢穴，以寝倡乱之谋；设条教，以明礼义
之防。未几，移陜西兵备，调长沙兵备，转陕西苑马寺
卿，分巡平凉。值岁祲，牧卒坐马死不能偿，逃者过半。
部使者下令追之甚急。应元曰：“马与人孰贵，乃欲驱
生人而偿死马耶？”宽督责，招流亡。部使者以宽缓不
任事，奏致仕归，以疾卒。应元性简重，敦伦谊，入仕二
十馀年，所至以清操闻。